**Ministru kabineta noteikumu projekta**

**„Kārtība, kādā veicami pasažieru un kravas pašpārvadājumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Noteikumu projekts paredz nodrošināt iekšzemes kravas pašpārvadājumu un iekšzemes pasažieru pašpārvadājumu ar autobusu sertifikātu izsniegšanu elektroniskā veidā. Atbilstoši esošajai situācijai tiek aktualizētas, pilnveidotas un precizētas atsevišķas normas, padarot noteikumus skaidrākus un saprotamākus. Tiek saīsināts pašpārvadājuma sertifikāta izsniegšanas termiņš.  Ņemot vērā, ka grozījumu apjoms pārsniedz pusi no spēkā esošo noteikumu normu apjoma, ir sagatavots jauns noteikumu projekts. Projekts stājas spēkā 2019.gada 1.jūnijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Autopārvadājumu likuma 51.panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašpārvadājumu sertifikātus (turpmāk – sertifikāts) izsniedz VSIA “Autotransporta direkcija” (turpmāk – ATD) atbilstoši Ministru kabineta 2004.gada 20.aprīļa noteikumiem Nr.327„Kārtība, kādā veicami pasažieru un kravas pašpārvadājumi” (turpmāk – noteikumi Nr.327). Tiek izsniegti šādi sertifikāti:  1) iekšzemes kravas pašpārvadājumiem;  2) iekšzemes pasažieru pašpārvadājumiem ar autobusu;  3) starptautiskajiem kravas pašpārvadājumiem;  4) starptautiskajiem pasažieru pašpārvadājumiem ar autobusu.  Starptautiskos pasažieru pašpārvadājumus ar autobusu veic saskaņā ar Eiropas Parlamenta un Padomes 2009.gada 21.oktobra Regulu (EK) Nr. [1073/2009](http://eur-lex.europa.eu/eli/reg/2009/1073/oj/?locale=LV) par kopīgiem noteikumiem attiecībā uz piekļuvi starptautiskajam autobusu pārvadājumu tirgum un ar ko groza Regulu (EK) Nr. [561/2006](http://eur-lex.europa.eu/eli/reg/2006/561/oj/?locale=LV), un Eiropas Komisijas 2014.gada 9.aprīļa Regulu (ES) Nr. [361/2014](http://eur-lex.europa.eu/eli/reg/2014/361/oj/?locale=LV), ar ko paredz sīki izstrādātus noteikumus, lai piemērotu Eiropas Parlamenta un Padomes Regulu (EK) Nr. [1073/2009](http://eur-lex.europa.eu/eli/reg/2009/1073/oj/?locale=LV) attiecībā uz dokumentiem starptautiskiem pasažieru pārvadājumiem ar autobusiem, un atceļ Komisijas Regulu (EK) Nr. [2121/98](http://eur-lex.europa.eu/eli/reg/1998/2121/oj/?locale=LV).  2017.gadā ATD izsniedza 4175 sertifikātus, no kuriem:   * 1589 iekšzemes kravu pašpārvadājumiem; * 2075 starptautiskajiem kravu pašpārvadājumiem; * 433 starptautiskajiem pasažieru pašpārvadājumiem; * 78 iekšzemes pasažieru pārvadājumiem.   1. Šobrīd sertifikāti tiek izsniegti rakstveida formā uz speciālas veidlapas un atbilstoši noteikumiem Nr.327 sertifikāta oriģinālam jāatrodas autotransporta līdzeklī, ar kuru tiek veikts pašpārvadājums, un par tā esamību Latvijas teritorijā saskaņā ar Ministru kabineta 2011.gada 24.maija noteikumu Nr.411 „Autopārvadājumu kontroles organizēšanas un īstenošanas kārtība” jāpārliecinās pārvadātāju kontroles dienestiem (Valsts policija, pašvaldību kontroles dienesti), pieprasot transporta līdzekļa vadītājam vai pārvadātāja pārstāvim uzrādīt autopārvadājumus reglamentējošajos normatīvajos aktos norādītos dokumentus.  Lai samazinātu administratīvo slogu, administratīvos resursus, kā arī paaugstinātu ATD sniegto pakalpojumu efektivitāti, ar noteikumu projektu tiek ierosināts elektronizēt iekšzemes kravas pašpārvadājumu un iekšzemes pasažieru pašpārvadājumu ar autobusu sertifikātus, publicējot par to noteikta satura informāciju ATD tīmekļa vietnē, kā arī veicot attiecīgu ierakstu ATD uzturētajā valsts informācijas sistēmā “Autopārvadātāju informatīvā datubāze” (turpmāk – Autopārvadātāju informatīvā datubāze), tādējādi atsakoties no nepieciešamības pašpārvadājuma veicējam ierasties ATD vai pastā, lai saņemtu papīra formāta dokumentu.  Iekšzemes pašpārvadājumu sertifikāts stāsies spēkā ar dienu, kad informācija tiks ievietota ATD tīmekļa vietnē. Vienlaikus persona tiks informēta par sertifikāta piešķiršanu, nosūtot informāciju uz iesniegumā norādīto e-pasta adresi.  Latvijas kontrolējošām institūcijām, veicot iekšzemes pašpārvadājumu uzraudzību un kontroli, nepieciešamo informāciju par sertifikāta izsniegšanu un spēkā esamību būs iespējams pārbaudīt ATD tīmekļa vietnē.  Šādai kārtībai nav negatīva ietekme uz kontrolējošo institūciju darbu un tā nepalielina kontrolējošo institūciju slogu, kā arī nepadara pašpārvadājumu uzraudzības un kontroles procesu laikietilpīgāku, jo jau tagad kontroles amatpersonas, lai veiktu savus amata pienākumus, izmanto informāciju, kas pieejama gan ATD tīmekļa vietnē, gan Autopārvadātāju informatīvajā datubāzē. Publiskajā piekļuvē ATD tīmekļa vietnē būs pieejama informācija par spēkā esošajiem sertifikātiem, bet kontroles institūcijām ar autorizētu piekļuvi būs pieejama detalizētāka informācija Autopārvadātāju informatīvajā datubāzē par pašpārvadājuma veicēju un sertifikātu.  2. Šobrīd sertifikāta izsniegšanas termiņš ir 30 dienas. Projekts paredz samazināt sertifikāta izsniegšanas termiņu, nosakot izsniegšanas termiņu sertifikātiem elektroniskā formā – līdz 5 darba dienām, rakstveida formā – līdz 14 darba dienām.  3. ATD informāciju par atteikumu izsniegt sertifikātu nosūtīs uz pašpārvadājuma veicēja iesniegumā norādīto elektroniskā pasta adresi.  Ievērojot Administratīvā procesa likuma 69.panta pirmās daļas 2.punktu, projekts paredz, ka lēmumam par iekšzemes pašpārvadājuma sertifikāta izsniegšanu, , kā arī atteikumam izsniegt sertifikātu nav nepieciešama rakstveida forma.  Lēmumus, kas pieņemti, neievērojot rakstveida formu, personas var apstrīdēt Administratīvā procesa likuma 69.panta otrajā daļā noteiktajā kārtībā. Proti, ja administratīvais akts izdots citādi, nevis rakstveidā, procesa dalībniekam ir tiesības viena mēneša laikā pieprasīt, lai iestāde to noformē rakstveidā atbilstoši minētā panta prasībām. Iestāde šo administratīvo aktu noformē 14 dienu laikā pēc attiecīgā pieprasījuma saņemšanas un paziņo to adresātam Paziņošanas likumā noteiktajā kārtībā. Apstrīdēšanas termiņš sākas pēc šā akta vai atteikuma paziņošanas.  Lēmumu par pašpārvadājumu sertifikāta anulēšanu izdod rakstveida formā Administratīvā procesa likuma 67.panta pirmajā daļā noteiktajā kārtībā.  4. Sertifikāti starptautiskajiem kravas pašpārvadājumiem un starptautiskajiem pasažieru pašpārvadājumiem ar autobusu arī turpmāk tiks izsniegti rakstveida formā. Lai mazinātu administratīvo slogu ATD, turpmāk, nosūtot pa pastu iepriekšminētos sertifikātus, tiem netiks pievienota parakstīta pavadvēstule, bet gan izdruka no Autopārvadātāju informatīvās datubāzes, kura saturēs informāciju par nosūtāmo dokumentāciju.  5. Noteikumu projekts precizē iesniegumā norādāmo informāciju sertifikāta saņemšanai, papildinot to ar informāciju par pašpārvadājuma veicēja pasta un elektroniskā pasta adresi, kas nepieciešamas saziņai ar pašpārvadājuma veicēju, fiziskās personas deklarētās dzīvesvietas adresi, ziņām par iesnieguma iesniedzēju, transportlīdzekļa reģistrācijas apliecības numuru. Tiek izslēgta prasība norādīt transportlīdzekļa identifikācijas (šasijas) numuru.  Informācijas papildināšana ir nepieciešama, lai atbilstoši Fizisko personu datu apstrādes likumam fizisko personu datu apstrāde būtu likumīga. Fizisko personu datu apstrāde tiek veikta konkrētiem mērķiem un apstrādāta saskaņā ar datu subjekta tiesībām, kas izriet no normatīvajiem aktiem par fizisko personu datu aizsardzību. Informācijas papildināšanas nepieciešamība izriet no Komisijas 2014.gada 9.aprīļa Regulas (ES) Nr. 361/2014, ar ko paredz sīki izstrādātus noteikumus, lai piemērotu Eiropas Parlamenta un Padomes Regulu (EK) Nr. 1073/2009 attiecībā uz dokumentiem starptautiskiem pasažieru pārvadājumiem ar autobusiem, un atceļ Komisijas Regulu (EK) Nr. 2121/98.  Informācija par ATD sagatavoto iekšzemes pašpārvadājuma sertifikātu pašpārvadājuma veicējam tiks nosūtīta uz norādīto e-pasta adresi, tādējādi nodrošinot iespēju saņemt pašpārvadājumu sertifikāta pakalpojumu pilnībā attālināti.  6. Lai atvieglotu kontroli, projekta 5.5.apakšpunkts precizē subjektu loku, uz kuriem attiecas prasība par dokumentiem, kuriem jāatrodas autotransporta līdzeklī, veicot pasažieru pašpārvadājumus. Šobrīd prasība attiecināma uz pašvaldību institūcijām, bet projekts paredz prasību attiecināt arī uz valsts institūcijām.  7. Noteikumi Nr.327 paredz, ka ne vēlāk kā mēnesi pirms esošā sertifikāta darbības termiņa beigām ir jāiesniedz dokumenti sertifikāta pārreģistrēšanai (derīguma termiņa pagarināšanai). Ņemot vērā esošo situāciju, ir secināts, ka ir pietiekoši, ja dokumenti tiks iesniegti ne vēlāk kā piecas dienas pirms esošā sertifikāta darbības termiņa beigām, tādējādi samazinot administratīvo slogu pašpārvadājuma veicējam.  8. Projekts paredz pagarināt termiņu no viena līdz trīs mēnešiem (21.3.apakšpunkts) periodam, kura laikā pašpārvadājuma veicējam ir jāizņem sertifikāts ATD, tādējādi samazinot administratīvo slogu pašpārvadājuma veicējam.  9. Lai vienkāršotu administratīvās procedūras un mazinātu administratīvo slogu, projekts turpmāk neparedzēs:   * sertifikāta darbības apturēšanu uz laiku, jo šāda sertifikāta darbības apturēšana nav aktuāla; * minimālo laika periodu, pēc kura pašpārvadājuma veicējs var iesniegt iesniegumu jauna sertifikāta saņemšanai.   Savukārt viens no nosacījumiem, pie kura var anulēt pašpārvadājuma sertifikātu – atkārtoti pārkāpjot starptautisko un nacionālo normatīvo aktu prasības par autopārvadājumiem un ceļu satiksmi, tiek īstenots, ņemot vērā starptautisko un nacionālo institūciju atzinumus par pārkāpumiem.  10. Šobrīd ATD tīmekļa vietnē netiek publiskota informācija par sertifikātiem. Projekts paredz, kāda informācija tiks publiskota ATD tīmekļa vietnē:   * par spēkā esošajiem sertifikātiem pa to veidiem; * par pašpārvadājuma veicēju; * autotransporta līdzekļa valsts reģistrācijas numurs.   Kontrolējošām institūcijām ar autorizēto piekļuvi būs pieeja detalizētākai informācijai par sertifikātiem.  11. Noteikumu projekts attiecībā uz jauno iekšzemes pašpārvadājuma sertifikāta sagatavošanas kārtību paredz pārejas nosacījumu, ka jaunā pašpārvadājuma sertifikāta sagatavošanas kārtība piemērojama no 2019.gada 1.jūnija, savukārt iekšzemes kravas pašpārvadājumu sertifikāti un iekšzemes pasažieru pašpārvadājumu ar autobusu sertifikāti, kas ir izsniegti līdz grozījumu spēkā stāšanās dienai, būs spēkā līdz tajos norādītā derīguma termiņa beigām. Pārejas periods ir nepieciešams, lai tehniski sagatavotos jaunajai iekšzemes pašpārvadājuma sertifikāta sagatavošanas kārtībai.  Saskaņā ar Ministru kabineta 2009.gada 3.februāra noteikumu Nr.108 „Normatīvo aktu projektu sagatavošanas noteikumi” 140.punktu, ja grozījumu apjoms pārsniedz pusi no spēkā esošo noteikumu normu apjoma, sagatavo jaunu noteikumu projektu. Ievērojot grozījumu apjomu, sagatavots jauns noteikumu projekts, kas aizstās noteikumus Nr. 327.  Noteikumu projekta mērķis ir nodrošināt iekšzemes kravas pašpārvadājumu un iekšzemes pasažieru pašpārvadājumu ar autobusu sertifikātu izsniegšanu elektroniskā veidā, precizēt un pilnveidot atsevišķas normas, padarot tās skaidrākas un saprotamākas, atteikties no sertifikāta darbības apturēšanu uz laiku, kā arī saīsināt pašpārvadājuma sertifikāta izsniegšanas termiņu. |
| 3. | Projekta izstrādē iesaistītās institūcijas un publiskas personas kapitālsabiedrības | VSIA “Autotransporta direkcija”,  Satiksmes ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz personām, kuras vēlas saņemt iekšzemes kravas pašpārvadājumu un iekšzemes pasažieru pašpārvadājumu ar autobusu sertifikātus, kā arī uz pašpārvadājuma veicējiem. |
| 2. | Tiesiskā regulējuma ietekme uz tautsaimniecību un administratīvo slogu | Projekts veicinās pakalpojumu elektronizāciju un elektronizēto pakalpojumu plašāku izmantošanu, palielinot valsts pārvaldes pakalpojumu sniegšanas efektivitāti.  Administratīvais slogs mazināsies ATD un personām, kuras vēlas saņemt iekšzemes kravas pašpārvadājumu un iekšzemes pasažieru pašpārvadājumu ar autobusu sertifikātus.  Tiek saīsināts pašpārvadājuma sertifikāta izsniegšanas termiņš.  Projekts vairs neparedz pašpārvadājuma sertifikāta darbības apturēšanu uz laiku.  Projektam nav negatīva ietekme uz kontrolējošo institūciju darbu un tā nepalielina kontrolējošo institūciju slogu, kā arī nepadara pašpārvadājumu uzraudzības un kontroles procesu laikietilpīgāku. |
| 3. | Administratīvo izmaksu monetārs novērtējums | Ar noteikumu projektu mērķa grupām netiek uzlikts papildu informācijas sniegšanas pienākums.  No projektā ietvertā regulējuma jaunas administratīvās izmaksas neveidosies.  Administratīvo izmaksu samazinājums gada laikā pašpārvadājumu veicējiem nepārsniedz 2000 *euro*. |
| 4. | Atbilstības izmaksu monetārs novērtējums | No projektā ietvertā regulējuma jaunas atbilstības izmaksas neveidosies. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2006.gada 18.janvāra Direktīva [2006/1/EK](http://eur-lex.europa.eu/eli/dir/2006/1/oj/?locale=LV) par bez transportlīdzekļa vadītājiem nomātu transportlīdzekļu izmantošanu kravu autopārvadājumiem [publicēta “Eiropas Savienības Oficiālajā Vēstnesī” L 122, 04.02.2006.]. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| **1.tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2006.gada 18.janvāra Direktīva [2006/1/EK](http://eur-lex.europa.eu/eli/dir/2006/1/oj/?locale=LV) par bez transportlīdzekļa vadītājiem nomātu transportlīdzekļu izmantošanu kravu autopārvadājumiem [publicēta “Eiropas Savienības Oficiālajā Vēstnesī” L 122, 04.02.2006.]. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 3.panta 1. punkts | 5.3.apakšpunkts | Tiesību norma pārņemta pilnībā | Projekts stingrākas prasības neparedz |
| Direktīvas 3.panta 1. punkts | 9.2.apakšpunkts | Tiesību norma pārņemta pilnībā | Projekts stingrākas prasības neparedz |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Direktīvas 2006/1 pārējās tiesību normas ir pārņemtas ar: Ministru kabineta 2005.gada 17.maija noteikumiem Nr.339 “Kārtība, kādā atļauts veikt pasažieru un kravas komercpārvadājumus ar citu personu īpašumā esošiem autotransporta līdzekļiem”. | | |

|  |
| --- |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām tiesību akta izstrādes procesā tika ievietots Satiksmes ministrijas tīmekļa vietnē. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tiks dota iespēja rakstiski sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Iebildumi un priekšlikumi netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VSIA “Autotransporta direkcija”, Valsts policija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi vai esošo institūciju likvidāciju vai reorganizāciju.  Projekta izpilde tiks nodrošināta ATD un kontrolējošo institūciju līdzšinējo funkciju ietvaros un cilvēkresursus neietekmēs. |
| 3. | Cita informācija | Nav |

### Satiksmes ministrs U.Augulis

### Vīza: valsts sekretārs K.Ozoliņš